CELEX: 52020PC0828
Language: da
Date: 2020-12-10
Title: Forslag til EUROPA-PARLAMENTETS OG RÅDETS FORORDNING om visse luftfartssikkerhedsaspekter for at tage højde for udløbet af den overgangsperiode, der er nævnt i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab

EUROPA-KOMMISSIONEN
            Bruxelles, den 10.12.2020
            COM(2020) 828 final
            2020/0364(COD)
            Forslag til
            EUROPA-PARLAMENTETS OG RÅDETS FORORDNING
            om visse luftfartssikkerhedsaspekter for at tage højde for udløbet af den overgangsperiode, der er nævnt i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            (EØS-relevant tekst)
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •1.1.Forslagets begrundelse og formål
            
            
               Den 1. februar 2020 trådte Det Forenede Kongerige ud af Den Europæiske Union i henhold til artikel 50 i traktaten om Den Europæiske Union. Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
                  1
                ("udtrædelsesaftalen") blev indgået af Unionen ved Rådets afgørelse (EU) 2020/135
                  2
                og trådte i kraft den 1. februar 2020. Den overgangsperiode, der er omhandlet i udtrædelsesaftalens artikel 126, og i hvilken EU-retten fortsat finder anvendelse på og i Det Forenede Kongerige i overensstemmelse med artikel 127 i nævnte aftale, udløber den 31. december 2020.
            
            
               Hvis parterne ikke inden overgangsperiodens udløb når til en aftale om de fremtidige forbindelser, der omfatter luftfartssikkerhed, vil Det Forenede Kongeriges udtræden af Unionen navnlig få konsekvenser for gyldigheden af certifikater og licenser, der er udstedt af Den Europæiske Unions Luftfartssikkerhedsagentur ("agenturet") på vegne af Det Forenede Kongerige eller visse konstruktionsorganisationer med hjemsted i Det Forenede Kongerige i henhold til forordning (EU) 2018/1139
                  3
                og de gennemførelsesretsakter og delegerede retsakter, der er vedtaget i henhold til nævnte forordning eller i henhold til forordning (EF) nr. 216/2008
                  4
               . 
            
            
               På luftfartssikkerhedsområdet kan konsekvenserne af overgangsperiodens udløb for certifikater og godkendelser i de fleste tilfælde afhjælpes af de berørte parter ved hjælp af forskellige foranstaltninger, herunder ved at skifte til en civil luftfartsmyndighed i en EU-medlemsstat eller ved at anmode agenturet om at udstede et tredjelandscertifikat, som får virkning fra overgangsperiodens udløb (en såkaldt "tidlig anmodning"). I henhold til udtrædelsesaftalens artikel 41 kan dele og apparatur, som en person, der er certificeret af Det Forenede Kongeriges kompetente myndigheder, har fået udstedt et overensstemmelsescertifikat for i henhold til EU's luftfartssikkerhedsregler, desuden anvendes i Unionen i overensstemmelse med de gældende bestemmelser, også efter overgangsperiodens udløb, forudsat at de er blevet bragt i omsætning i Unionen eller Det Forenede Kongerige inden overgangsperiodens udløb.
            
            
               I modsætning til andre områder af EU-retten er der imidlertid visse tilfælde, hvor det ikke er muligt for fysiske eller juridiske personer at afbøde uforholdsmæssigt store forstyrrelser i Unionen. Kommissionen bør derfor fremsætte forslag til foranstaltninger, der sikrer, at certifikater for visse typer luftfartøjsmateriel, dele, apparatur og virksomheder fortsat er gyldige.
            
            
               For så vidt angår luftfartøjsmateriel ("typecertifikater") og virksomheder ("godkendelse af organisationer") varetager Det Forenede Kongerige med virkning fra overgangsperiodens udløb for områder under dets jurisdiktion rollen som "konstruktionsstat" i henhold til konventionen angående international civil luftfart. Indtil den 31. december 2020 varetages denne rolle af Den Europæiske Unions Luftfartssikkerhedsagentur. 
            
            
               Det er derfor nødvendigt at udarbejde en kontrolleret overgangsmekanisme, der sikrer, at det berørte materiel eller de berørte konstruktioner, som før overgangsperiodens udløb er certificeret af agenturet eller af en konstruktionsorganisation, der er certificeret af agenturet, fortsat kan anvendes i EU-luftfartøjer uden afbrydelse. 
            
            
               De foreslåede bestemmelser kommer ikke til at resultere i mindre strenge krav med hensyn til luftfartens sikkerhed eller miljøpræstationer i Unionen. Forslaget giver fabrikanterne i Unionen mulighed for fortsat at fremstille deres produkter og operatørerne mulighed for fortsat at anvende sådanne produkter i overensstemmelse med de gældende krav i EU-retten. En afbrydelse af disse aktiviteter vil forårsage væsentlige sociale og økonomiske udfordringer. I og med at forslaget sikrer organisationernes overholdelse af EU-retten, sikrer det også beskyttelsen af forbrugere og borgere. 
            
            
               Denne retsakt er en del af en pakke af foranstaltninger, som Kommissionen er i færd med at vedtage.
            
            
               •1.2.Sammenhæng med de gældende regler på samme område
            
            
               Den foreslåede forordning tænkes anvendt som lex specialis, og den tager sigte på at afhjælpe nogle af de konsekvenser, der følger af det faktum, at forordning (EU) 2018/1139 og de gennemførelsesretsakter og delegerede retsakter, der er vedtaget i henhold dertil og i henhold til forordning (EF) nr. 216/2008, ikke længere finder anvendelse på Det Forenede Kongerige. Forordningens bestemmelser er begrænset til det, der er nødvendigt for at sikre en kontrolleret overgang til et luftfartsmarked, der ikke længere omfatter Det Forenede Kongerige. Ellers finder de almindelige bestemmelser i ovennævnte retsakter fortsat anvendelse. Dette forslag er derfor fuldt ud i overensstemmelse med den gældende lovgivning og navnlig med forordning (EU) 2018/1139.
            
            
               •1.3.Sammenhæng med Unionens politik på andre områder
            
            
               Forslaget vedrører luftfartssikkerhed og supplerer forordning (EU) 2018/1139 med henblik på specifikt at fastsætte bestemmelser om regulering af den situation, der opstår ved udløbet af den overgangsperiode, der er fastsat i udtrædelsesaftalen, hvis der ikke indgås en aftale om luftfartssikkerhedsanliggender, som finder anvendelse fra nævnte dato.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •2.1.Retsgrundlag
            
            
               Retsgrundlaget er artikel 100, stk. 2, i traktaten om Den Europæiske Unions funktionsmåde (TEUF).
            
            
               •2.2.Nærhedsprincippet (for områder, der ikke er omfattet af enekompetence) 
            
         
         
            
               Eftersom forslaget supplerer gældende EU-ret med bestemmelser, der tager sigte på at lette en korrekt anvendelse heraf efter udløbet af den overgangsperiode, der er fastsat i udtrædelsesaftalen, kan dens mål kun nås, ved at der træffes foranstaltninger på EU-plan.
            
            
               •2.3.Proportionalitetsprincippet
            
            
               Den foreslåede forordning anses for at være i overensstemmelse med proportionalitetsprincippet, da den er i stand til at forhindre uforholdsmæssigt store forstyrrelser, eftersom den indfører et begrænset, men nødvendigt sæt af særlige regler, der sikrer en kontrolleret overgang til et luftfartsmarked, der ikke omfatter Det Forenede Kongerige. Den går ikke videre, end hvad der er nødvendigt for at nå dette mål, og den indeholder hverken vidtgående ændringer eller permanente foranstaltninger.
            
            
               •2.4.Valg af retsakt
            
            
               Dette forslag indeholder et begrænset antal bestemmelser, som tager sigte på at løse en helt specifik, enkeltstående situation. Det anses derfor for mest hensigtsmæssigt ikke at ændre forordning (EU) 2018/1139 og/eller de gennemførelsesretsakter og delegerede retsakter, der er vedtaget i henhold dertil og i henhold til forordning (EF) nr. 216/2008, men at vedtage en selvstændig retsakt. De normale bestemmelser vedrørende de berørte certifikater og licenser er indeholdt i både forordning (EU) 2018/1139 og de gennemførelsesbestemmelser, som Kommissionen har vedtaget. I lyset af ovenstående og sagens hastende karakter er en forordning, som vedtages af Europa-Parlamentet og Rådet, den eneste passende form for retsakt.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •3.1.Efterfølgende evalueringer/kvalitetskontrol af gældende lovgivning
            
            
               Ikke relevant på grund af den ekstraordinære og enkeltstående karakter af den begivenhed, som nødvendiggør dette forslag.
            
            
               •3.2.Høringer af interesserede parter
            
            
               De særlige omstændigheder, der gør sig gældende for forhandlingerne om en aftale om de fremtidige forbindelser mellem Det Forenede Kongerige og Unionen og den fortsatte udvikling af situationen har i væsentlig grad begrænset muligheden for at gennemføre en offentlig høring om forslaget. De udfordringer, der opstår som følge af, at den i udtrædelsesaftalen fastsatte overgangsperiode udløber den 31. december 2020, behovet for at forberede sig på de ændringer, der uundgåeligt indtræder den 1. januar 2021, og de mulige løsninger er imidlertid blevet drøftet af de forskellige berørte parter på luftfartsområdet og medlemsstaternes repræsentanter på såvel tværgående som specifikke møder, der er afholdt i Bruxelles og i medlemsstaterne.
            
            
               Et fælles tema i de synspunkter, der er fremlagt af de forskellige berørte parter, var, at der er behov for lovmæssige indgreb på specifikke områder, hvor de berørte parter ikke er i stand til at træffe deres egne beredskabsforanstaltninger for at afhjælpe de skadelige konsekvenser af, at der eventuelt ikke indgås en aftale med Det Forenede Kongerige med de nødvendige luftfartssikkerhedsbestemmelser for tiden efter overgangsperiodens udløb. De virksomheder, der fremstiller, vedligeholder eller opererer luftfartøjer, understregede navnlig, at deres operationer i Unionen kan blive bragt til ophør, hvis ikke tilstrækkelige ordninger finder anvendelse fra overgangsperiodens udløb. Det største problem er tilsyneladende, at mange certifikater, der i henhold til EU-retten er udstedt af agenturet eller af konstruktionsorganisationer, der er godkendt af agenturet, ikke forbliver gyldige. En række berørte parter understregede det faktum, at der på verdensplan kun er et begrænset antal fabrikanter, der fremstiller mange af de komponenter, der anvendes i luftfartøjer (f.eks. motorer til store luftfartøjer, der benyttes af luftfartsselskaber). De moderne systemer med just in time-operationer og -fremstilling betyder, at det bliver umuligt at fortsætte operationerne, hvis de relevante sikkerhedscertifikater bliver ugyldige. 
            
            
               •3.3.Indhentning og brug af ekspertbistand
            
            
               Der er indhentet intern bistand til juridisk og teknisk analyse, og de oplysninger, der er fremkommet som følge heraf, er blevet analyseret yderligere og kontrolleret af de tekniske eksperter i Den Europæiske Unions Luftfartssikkerhedsagentur (agenturet) for at sikre, at den foreslåede foranstaltning opfylder sit formål, men samtidig er begrænset til, hvad der er strengt nødvendigt.
            
            
               •3.4.Konsekvensanalyse
            
            
               Der er ikke behov for en konsekvensanalyse som følge af situationens ekstraordinære karakter og det begrænsede antal certifikater, der oprindeligt er udstedt i henhold til EU-retten, og som denne foreslåede særlige foranstaltning skal finde anvendelse på. Der findes ingen andre politiske løsningsmodeller, der adskiller sig væsentligt fra den foreslåede.
            
            
               •3.5.Grundlæggende rettigheder
            
            
               Forslaget har ingen indvirkning på anvendelsen eller beskyttelsen af de grundlæggende rettigheder.
            
            
               4.VIRKNINGER FOR BUDGETTET
            
            
               Ikke relevant.
            
            
               5.ANDRE FORHOLD
            
         
         
            
               •5.1.Planer for gennemførelsen og foranstaltninger til overvågning, evaluering og rapportering
            
            
               Ikke relevant på grund af den foreslåede foranstaltnings midlertidige karakter.
            
            
               •5.2.Nærmere redegørelse for de enkelte bestemmelser i forslaget
            
            
               Artikel 1
            
            
               Denne artikel præciserer forordningens anvendelsesområde, der er begrænset til de konstruktionscertifikater, for hvilke Det Forenede Kongerige overtager rollen som konstruktionsstat, og for hvilke agenturet ikke straks kan udstede tredjelandscertifikater.
            
            
               Artikel 2
            
            
               Eftersom forordningens anvendelsesområde er begrænset til certifikater, der er omfattet af forordning (EU) 2018/1139, anvendes de definitioner, der er fastsat i nævnte forordning og i de gennemførelsesretsakter og delegerede retsakter, der er vedtaget i henhold dertil, og i henhold til forordning (EF) nr. 216/2008. Artikel 2 fastsætter bestemmelser i overensstemmelse hermed.
            
            
               Artikel 3
            
            
               Artikel 3 fastsætter, at de certifikater, der er anført i bilaget, anses for at være udstedt med virkning fra den første dag efter den dag, hvor overgangsperioden udløber. De pågældende certifikater blev oprindeligt udstedt af agenturet, der varetager designstatens funktioner, eller af en konstruktionsorganisation, der er certificeret af agenturet. Fra overgangsperiodens udløb anser Det Forenede Kongerige dem for at være certifikater udstedt af Det Forenede Kongerige i dets egenskab af konstruktionsstat, eller af en konstruktionsorganisation, der er certificeret af Det Forenede Kongerige. Den stilling, der fastlægges i artikel 3, vedrører fra samme tidspunkt agenturet i sin egenskab af en myndighed, der varetager registreringsstatens funktioner.
            
            
               Artikel 4
            
            
               Denne artikel fastsætter, at certifikater og de enheder, der er indehavere af disse certifikater, fortsat er omfattet af EU-retten, navnlig hvad angår agenturets mulighed for at føre tilsyn med dem og de gældende regler for certificering af materiel.
            
            
               Artikel 5
            
            
               Under hensyntagen til den korte frist for vedtagelsen af denne forordning er det vigtigt, at den træder i kraft så hurtigt som muligt efter offentliggørelsen. Den bør dog først finde anvendelse fra tidspunktet for udløbet af den overgangsperiode, der er fastsat i udtrædelsesaftalen, og kun i mangel af en aftale, der omfatter luftfartssikkerhedsområdet og de specifikke certifikater, som denne forordning finder anvendelse på.  
            
            
            
               2020/0364 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om visse luftfartssikkerhedsaspekter for at tage højde for udløbet af den overgangsperiode, der er nævnt i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            
            
               (EØS-relevant tekst)
            
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, særlig artikel 100, stk. 2,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               under henvisning til udtalelse fra Det Europæiske Økonomiske og Sociale Udvalg
                  5
               , 
            
            
               under henvisning til udtalelse fra Regionsudvalget
                  6
               , 
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
                  7
                ("udtrædelsesaftalen") blev indgået af Unionen ved Rådets afgørelse (EU) 2020/135
                  8
                og trådte i kraft den 1. februar 2020. Den overgangsperiode, der er omhandlet i udtrædelsesaftalens artikel 126, og i hvilken EU-retten fortsat finder anvendelse på og i Det Forenede Kongerige i overensstemmelse med artikel 127 i nævnte aftale, udløber den 31. december 2020. 
            
            
               (2)Hovedformålet med Europa-Parlamentets og Rådets forordning (EU) 2018/1139
                  9
                er at fastlægge og opretholde et højt og ensartet sikkerhedsniveau for luftfart i Unionen. Med henblik herpå er der etableret en ordning med certifikater for en række luftfartsaktiviteter, der tager sigte på at nå de krævede sikkerhedsniveauer og muliggøre den nødvendige kontrol og gensidige anerkendelse af udstedte certifikater.
            
            
               (3)På luftfartssikkerhedsområdet kan de berørte parter ved hjælp af forskellige foranstaltninger selv afhjælpe de konsekvenser for certifikater og godkendelser, der opstår, hvis der ved udløbet af overgangsperioden eventuelt ikke er indgået en aftale, der fastlægger de nye forbindelser vedrørende luftfartssikkerhed mellem Unionen og Det Forenede Kongerige. Sådanne foranstaltninger omfatter overførsel til en civil luftfartsmyndighed i en af medlemsstaterne og en anmodning før overgangsperiodens udløb om, at Den Europæiske Unions Luftfartssikkerhedsagentur ("agenturet") udsteder et certifikat, der får virkning fra dagen efter overgangsperiodens udløb. 
            
            
               (4)For visse certifikater er det imidlertid nødvendigt at indføre specifikke foranstaltninger for at afhjælpe nævnte konsekvenser. Det er navnlig tilfældet for konstruktionscertifikater, der er udstedt af agenturet inden overgangsperiodens udløb til konstruktionsorganisationer med hjemsted i Det Forenede Kongerige eller af sådanne konstruktionsorganisationer, som agenturet har godkendt. Indtil nævnte dato har agenturet på vegne af Det Forenede Kongerige varetaget konstruktionsstatens funktioner og opgaver i henhold til konventionen angående international civil luftfart og bilagene dertil, jf. artikel 77, stk. 1, i forordning (EU) 2018/1139. Når overgangsperioden er udløbet, varetages nævnte funktioner og opgaver som konstruktionsstat for så vidt angår Det Forenede Kongerige af Det Forenede Kongeriges civile luftfartsmyndighed. For at tage højde for denne ændring har Det Forenede Kongerige vedtaget lovgivning, som fastsætter, at konstruktionscertifikater, der er udstedt før overgangsperiodens udløb, med virkning fra overgangsperiodens udløb anses for at være udstedt i henhold Det Forenede Kongeriges lovgivning.
            
            
               (5)Det er nødvendigt med særlige foranstaltninger fra Unionens side for at sikre, at de konstruktioner, der er omfattet af nævnte certifikater, fortsat er omfattet af certifikater i henhold til forordning (EU) 2018/1139 for så vidt angår luftfartøjer, der er registreret i Unionen. Disse foranstaltningerne skulle gøre det muligt for de berørte luftfartøjsoperatører fortsat at anvende det pågældende materiel. Det bør derfor fastsættes, at agenturet eller eventuelt den konstruktionsorganisation, som agenturet har godkendt, anses for at have udstedt certifikaterne for disse konstruktioner med virkning fra dagen efter den dag, hvor overgangsperioden udløber. Forordning (EU) 2018/1139 og de relevante kommissionsretsakter omhandler sådanne certifikater, der er udstedt på det grundlag, at det pågældende luftfartøj er registreret i en medlemsstat, selv om konstruktionsstaten er et tredjeland.
            
            
               (6)Det bør præciseres, at sådanne certifikater er omfattet af de relevante regler i forordning (EU) 2018/1139 og de relevante gennemførelsesretsakter og delegerede retsakter, der er vedtaget i henhold dertil eller i henhold til Europa-Parlamentets og Rådets forordning (EF) nr. 216/2008
                  10
               , navnlig dem, der vedrører konstruktionscertificering og obligatoriske oplysninger om vedvarende luftdygtighed.
            
            
               (7)I betragtning af sagens hastende karakter som følge af overgangsperiodens udløb bør der fastsættes bestemmelser om en fravigelse af den periode på otte uger, der er nævnt i artikel 4 i protokol nr. 1 om de nationale parlamenters rolle i Unionen, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
            
            
               (8)Bestemmelserne i denne forordning bør træde i kraft hurtigst muligt og bør finde anvendelse fra dagen efter den dag, hvor overgangsperioden udløber, medmindre en aftale mellem Den Europæiske Union og Det Forenede Kongerige om de aspekter af luftfartssikkerhedsområdet, der vedrører konstruktionscertifikater som omhandlet i denne forordning, er trådt i kraft på nævnte dato —
            
            
               VEDTAGET DENNE FORORDNING:
            
            
               Artikel 1
            
            
               Genstand og anvendelsesområde
            
            
               1.For at tage højde for udløbet af den overgangsperiode, der er omhandlet i udtrædelsesaftalens artikel 126, fastsættes der ved denne forordning særlige bestemmelser for visse luftfartssikkerhedscertifikater, der er udstedt i henhold til forordning (EF) nr. 216/2008 eller forordning (EU) 2018/1139 til fysiske og juridiske personer, som har deres hjemsted i Det Forenede Kongerige Storbritannien og Nordirland ("Det Forenede Kongerige").
            
            
               2.Denne forordning finder anvendelse på de certifikater, der er opført i bilaget, og som er gyldige på dagen før datoen for denne forordnings anvendelse, og som er udstedt af agenturet til fysiske eller juridiske personer, der har deres hjemsted i det Forenede Kongerige, eller af en konstruktionsorganisation, der har sit hjemsted i Det Forenede Kongerige. Den finder kun anvendelse på luftfartøjer, der er registreret i Unionen.
            
         
         
            
               Artikel 2
            
            
               Definitioner
            
            
               Med henblik på anvendelsen af denne forordning anvendes definitionerne i forordning (EU) 2018/1139 og i de delegerede retsakter og gennemførelsesretsakter, der er vedtaget i henhold dertil og i henhold til forordning (EF) nr. 216/2008.
            
            
               Artikel 3
            
            
               Certifikaternes gyldighed
            
            
               De certifikater, der er omhandlet i artikel 1, stk. 2, anses for med virkning fra den i artikel 5, stk. 2, nævnte dato at være udstedt:
            
            
               1.af agenturet for så vidt angår de certifikater, der er nævnt i artikel 1, stk. 2, og som var udstedt af agenturet
            
            
               2.af en organisation, der er godkendt af agenturet, for så vidt angår de certifikater, der er nævnt i artikel 1, stk. 2, og som var udstedt af en konstruktionsorganisation, der er godkendt af agenturet. 
            
            
               Artikel 4
            
            
               Regler og forpligtelser vedrørende certifikater omfattet af artikel 3 
            
            
               De certifikater, som der fastsættes bestemmelser for ved denne forordnings artikel 3, er omfattet af de regler, der gælder for dem i henhold til forordning (EU) 2018/1139 og de relevante gennemførelsesretsakter og delegerede retsakter, der er vedtaget i henhold dertil eller i henhold til forordning (EF) nr. 216/2008, navnlig Kommissionens forordning (EU) nr. 748/2012
                  11
               . Agenturet har de beføjelser, det har fået tillagt i henhold til forordning (EU) 2018/1139 og de relevante gennemførelsesretsakter og delegerede retsakter, der er vedtaget i henhold dertil eller i henhold til forordning (EF) nr. 216/2008, for så vidt angår enheder, der har deres hjemsted i et tredjeland.
            
            
               Artikel 5
            
            
               Ikrafttræden og anvendelse
            
            
               1.Denne forordning træder i kraft dagen efter offentliggørelsen i Den Europæiske Unions Tidende.
            
            
               2.Denne forordning finder anvendelse fra dagen efter den dag, hvor EU-retten ophører med at finde anvendelse på Det Forenede Kongerige, jf. udtrædelsesaftalens artikel 126 og 127.
            
            
               3.Denne forordning finder ikke anvendelse, hvis en aftale mellem Den Europæiske Union og Det Forenede Kongerige om regulering af de aspekter af luftfartssikkerhedsområdet, der vedrører de certifikater, der er omhandlet i artikel 1, stk. 2, i denne forordning, er trådt i kraft senest på den dato, der er nævnt i denne artikels stk. 2.
            
            
                Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        EUT L 29 af 31.1.2020, s. 7.
               
               
                  
                     (2)
                  
                        Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
               
               
                  
                     (3)
                  
                        Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og Europa-Parlamentets og Rådets direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (EUT L 212 af 22.8.2018, s. 1).
               
               
                  
                     (4)
                  
                        Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (EUT L 79 af 19.3.2008, s. 1).
               
               
                  
                     (5)
                  
                        EUT C […] af […], s. […].
               
               
                  
                     (6)
                  
                        EUT L 29 af 31.1.2020, s. 7.
               
               
                  
                     (7)
                  
                        Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
               
               
                  
                     (8)
                  
                        Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og Europa-Parlamentets og Rådets direktiv 2014/30/EU og 2014/53/EU og om ophævelse af Europa-Parlamentets og Rådets forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (
                  
                     EUT L 212 af 22.8.2018, s. 1
                  
                  ).
               
               
                  
                     (9)
                  
                        Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (
                  
                     EUT L 79 af 19.3.2008, s. 1
                  
                  ).
               
               
                  
                     (10)
                  
                        Kommissionens forordning (EU) nr. 748/2012 af 3. august 2012 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (EUT L 224 af 21.8.2012, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 10.12.2020
            COM(2020) 828 final
            BILAG
            til
            EUROPA-PARLAMENTETS OG RÅDETS FORORDNING
            om visse luftfartssikkerhedsaspekter for at tage højde for udløbet af den overgangsperiode, der er nævnt i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            
               
         
         
            
               LISTE OVER CERTIFIKATER SOM OMHANDLET I ARTIKEL 1
            
            
            
                     
                        1.
                     
                  
                  
                     
                        1.Kommissionens forordning (EU) nr. 748/2012
                           1
                        , bilag I, del 21, sektion A, subpart B (typecertifikater og begrænsede typecertifikater)
                     
                  
               
                     
                        2.Forordning (EU) nr. 748/2012, bilag I, del 21, sektion A, subpart D (ændringer af typecertifikater og begrænsede typecertifikater)
                     
                  
               
                     
                        3.Forordning (EU) nr. 748/2012, bilag I, del 21, sektion A, subpart E (supplerende typecertifikater)
                     
                  
               
                     
                        4.Forordning (EU) nr. 748/2012, bilag I, del 21, sektion A, subpart M (reparationer)
                     
                  
               
                     
                        5.Forordning (EU) nr. 748/2012, bilag I, del 21, sektion A, subpart O (ETSO-godkendelser (European Technical Standard Order))
                     
                  
               
                     
                        6.Forordning (EU) nr. 748/2012,bilag I, del 21, sektion A, subpart J (konstruktionsorganisationsgodkendelse).
                     
                  
               
         
         
            
                  
                     (1)
                  
                        Kommissionens forordning (EU) nr. 748/2012 af 3. august 2012 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (
                  
                     EUT L 224 af 21.8.2012, s. 1
                  
                  ).